Marmora fiŝostrigo

Marmora fiŝostrigo (Scotopelia bouvieri) estas specio de gufaj strigoj en la familio Strigedoj. Ĝi troviĝas ene de ĉeriveraj arbaroj en Angolo, Kameruno, Centrafrika Respubliko, Respubliko Kongo, Demokratia Respubliko Kongo, Gabono, kaj Niĝerio. Tiun ĉi specion unue priskribis la brita zoologo Richard Bowdler Sharpe en 1875 kaj li nomis ĝin honore al franca natursciencisto Eugène Louis Bouvier.

Aspekto
La Marmora fiŝostrigo estas granda, senorela strigo kun totala longo de 46 ĝis 51 cm. La vizaĝa disko estas pale ruĝecbruna kun diskreta pli malhelbruna rando. La okuloj estas malhelbrunaj kaj la beko flavecbruna kun pli malhela pinto. La krono estas strieca per malhelbruna koloro. La supraj partoj estas cinamobrunaj, fajne markitaj per malhelbrunaj vermikuloj. Trans la ŝultroj, la eksteraj plumretoj estas blankecaj, kreante palan horizontalan strion. La flugplumoj kaj la vostoplumoj estas striecaj. La subaj partoj estas blankecaj, forte markitaj per malhelaj strioj. La subflugiloj kaj subvostaj kovriloj kaj la femuroj estas blankecaj kaj senstriaj. La kruroj kaj piedoj estas flavaj kaj senplumaj.

Distribuado kaj habitato
La Marmora fiŝostrigoestas endemia de granda areo de tropika okcident-centra Afriko etendiĝanta de suda Niĝerio okcidente ĝis Suda Sudano oriente kaj norda Angolo sude. Ĉi tiu birdo ne estas migranta. Ĝia vivejo estas ĉeriveraj arbaroj laŭlonge de riveroj, kiuj estas almenaŭ 10 m larĝaj, kaj lagetoj kaj inunditaj areoj en arbaroj; ĝi foje troviĝas for de akvo.

Kutimaro
La Marmora fiŝostrigo estas noktema kaj fiŝkaptas de ripozejo sur malalta branĉo apud granda rivero, kaptante fiŝojn el la akvo kaj ankaŭ manĝante ranojn, krabojn, malgrandajn mamulojn kaj birdojn. En multaj lokoj, krustacoj povas esti la plej ofte manĝata predo. Ĝi ripozas dumtage en arbo proksime de rivero. En suda Niĝerio ĝia plej ŝatata manĝaĵo ŝajnas esti la anariko Clarias, kiu havas primitivajn pulmojn kaj periode venas al la surfaco por spiri. 

Ĝia voĉo estas malalta, raŭka huado, sekvata de kvar ĝis ok stakataj notoj. Paro da strigoj ofte kantas duete, kaj ĉar ĝi estas sufiĉe ofta specio, pluraj paroj da strigoj foje povas esti aŭditaj el la sama loko.

Reproduktado okazas de majo ĝis almenaŭ oktobro kaj eble pli poste. La pariĝado implikas multan voĉan duetadon kaj la nesta loko povas esti antaŭekzistanta granda nesto el bastonetoj. Malmulte oni scias pri la reprodukta biologio de la birdo, sed ĝi verŝajne similas al tiu de la samgenra Strieca fiŝostrigo (Scotopelia peli). La idoj malrapide maturiĝas.

Statuso
La Marmora fiŝostrigo havas tre larĝan teritorion en tropika okcident-centra Afriko, kun totala areo de ĉirkaŭ 3 333 000 km². Ene de ĉi tiu teritorio, la birdo ŝajne estas relative ofta kaj la populacia tendenco stabila, do la Internacia Unio por la Konservado de Naturo listigas ĝian konservan statuson kiel "malplej zorgiga".

 Referencoj 

 Eksteraj ligiloj 

Kategorio:Strigoformaj
Kategorio:Birdoj de Afriko